Дијагноза душе и духовно лечење

**Грех = η αμαρτία.** Наш природни и духовни живот остварује се у слободи и коначни му је циљ само у Богу. Све што нас ослобађа у Богу добро је, а оно што нас отуђује и одвраћа од њега, зло је. Морално зло или грех отровни је плод наше слободне воље. Он увек потивречи и сушта је супротност доброти = καλοσύνη, лепоти = ωραιότητα (добротолубије = **η φιλοκαλία** = лепотолубије јер доброта је истинска онтолошка **лепота = το κάλλος** , *''καλέ μου''=''добро моје''*), обожењу = **θέωση** или светости = **η αγιοσύνη** = **η αγιότητα**, као што је и порицање духовног живота у човеку уопште. Грех је одустајање од човечности, хуманитета, обожености, апотеозе и светости или вечног циља и будућности, те и бирање зла, односно презир према љубави и светогрдно *нећу Бога.* Привидно је чин ослобођења, прометејизма, а уствари је потврђивање зловоље и робовање злу, односно паклу нагона. *Ослобођени* злом, робови су греха (Јн 8,35). Непокајани грешник обмањује себе заблудом *да греши као и сви људи*. По преподобном оцу Јустину Новом грешник је крив према самом себи, према брату човеку, те и Богу. Он је крив пред космосом, пред свима световима. Грех одриче љубав и проклиње је, односно он је повређује. Починилац зла својевољно и слободно хоће деструктивност.

**Искушење = ο πειρασμός.**

Искушење подстиче, загрева и распаљује жеље, запаљује пожуду, засићује машту разним уживањима или коришћу, те улива и надахњује на погрешне закључке и одлуке, те и подстиче вољу на зла дела. Искушење је странпутица.

Оно може да буде изненадно, веома често, привлачно или муњевито што зависи од телеснодушевне конституције. Зависи од темперамента, васпитања и утицаја околине. Може бити и отворено, прерушено, али је увек опасно. Бог нас никада не искушава, нити проверава нашу верност. Искушења су подстицаји, импулси на грех али сама нису никада грех. Нуде нам се а постају грехом, када их својевољно прихватамо и усвајамо као своје. Искушење је поприште борбе у којој се види какви смо и колико вредимо. Одолети искушењима, врлинско је јуначко дело. Јунаштво је узор и највиши циљ подвижника, односно оног који се вежба у врлинама.

Открити пред духовником, лекаром душе или хагиотерапеутом, исповедити водеће и све своје грехове, али и мане карактера, и њихових узрока, у светој тајни покајања, значи покајати се, али и не још и оздравити.

Пенитент (paenitens, entis m, metanoUmenos, **ο μετανοούμενος** ), покајник је грешник који се каје.

Скуп свих водећих грехова се зове духовна анамнеза, а она садржи слику греховности, тј. огреховљености, али и околности које су предходиле садашњем стању пенитента. У тај скуп учињених грехова, у духовну анамнезу спадају покајани и опроштени грехови, урођене и прирођене склоности грешењу, огрезлост у порочности као навици да се греши, околности у греху, јасна самовидивост и видивост огреховљености, те и демонски додатак. Преисторија болести, односно духовног пада, у симбиози је демона и човека, а историја болести је очитована у манама карактера. По покајном импулсу, духовном покрету, подстицају, покајник открива свој главни грех који је код сваког човека различит. Из тог језгровног греха, роје се сви остали. Знак, симптом, болести уочив је у патњи душе и у душевном немиру, који хагиотерапеут мора препознати. Други, пратећи грехови, рађају нову озледу на души, те додатно узрујавају чињењем нових и нових грехова.

Хагиотерапеут треба најпре себе, посредништвом свог духовника, да излечи, ако је могућно од свих грехова, али да зна да лечи не само знак, симптом духовне болести, већ и саму личност духовно оболелог пенитента.

У духовну анамнезу спадају податци о прецима и родитељима кајућегсе грешника, о порочницима из родбине, пребољеним духовним болестима, али и о склоностима на неку духовну болест. Из саме покајничке анамнезе ниче као богомдан и план лечења. Савијање самога себе у метаноју=**η** **μετάνοια( μετά+νούς=μετανοώ=**мењам ум,мењам се мислено **- η μετάνοια =** покајање **=** преумленије = мислена измењивање**)** је напор и умеће, а добро стање душе се стиче вежбом (= аскезом=**η** **άσκηση**).

Циљ саме дијагнозе душе је лечење духовне болести или покајање.

Како ће се покајник излечити од грехова?

Три су услова исцељења од греха. Први: Спознати грех. Други: Открити грех . Треће: Улучити опроштај.

Душевни психијатијски болесници, почевши од социопата, умоболника, криминалаца, пијанаца, нерадника, сполно настраних, лажова, лопова, крадљиваца из задовољства, свадљиваца, лакташа, господичића, хистерика, скрупуланата, разних фанатика, секташа, болесника са разним идејама, уображених болесника итд. веома су тешко подложни хагиотерапији или је не могу примити.

Искусан духовник већ на први поглед, на исповести препознаје све ожиљке на души и види, уочава, тај водећи грех који је од покајника до покајника различит, а који тишти душу. Грешна збивања се виде на лицу пенитента. Очи су прозори душе, а покајников осмех је душин највернији одраз. Само тело је слика духа и преносник преко ког се душа изражава на видљивом подручију. Већ по држању тела, покретима, првим речима, изгледу и очима покајника препознаје се и сама духовна болест коју увек пати духовна патња и бол.

Савремени покајник се опире и узмиче пред светом тајном исповести. Већина православних не само да не могу да се исповедају, већ мисле да је исповест пред духовником „римокатолички обичај“. Савремени верник углавном нема шта да каже на исповести. Не осећа потребу да се исповеда. Међутим, неопходно је да сваки верник даје себи одушка у светој тајни исповести, те да се тако проветри. Савремени човек се лакше исповеди ван исповедаонице, у природи, за столом, при раду и у личном разговору. Честа је појава да су потенцијални пенитенти врло строги према духовнику. Ни један им није довољно побожан, обазован, културан, и ни један не разуме модерног човека. Међутим, савремени верници, не напуштају чекаонице психоаналитичара, врачара, погађача, астролога, графолога и других лажних пророка.

Изложићу овом приликом, ако не све, а оно већину духовних дијагноза које сам постављао, као и хагиотерапију коју сам прописивао двадесет година.

ВЛАСТОЉУБАЦ - ΦΙΛΑΡΧΟΣ

Тип пенитента „Бора Станковић“

Овај претерано самоуверен властољубац нагао је и несмотрен. Окружен је најгорим људима. Лош му је одабир непријатеља и лажне браће. Тврдоглав из самољубља. Увредљив је, преосетљив и до крајности. Злопамтило које до гроба не прашта.

Духовни лек:1. Обуздавањем, стрпљивошћу и правилним избором, односно бирањем високог еванђелског идеала. Опростити све и свима.

2. Вежбање самодисциплиновања. 3.Непрестана борба против дубоких порива да се греши, односно да узде држи Божија рука .4. Хришћански радикализам.

ЕГОЦЕНТРИК - ΕΓΩΚΕΝΤΡΙΚΟΣ

Тип пенитента „Марлон Брандо“

Душа му се претвара у охолост, у плаху и крајњу безобзирност. Она одбија анђеле и привлачи демоне. Изопачена дивовска снага која мрзи људе и све благословено. Окретна и безобзирна међу душама. Егоцентрик, самовољник или лудосвојеглавац. Искорењеник.

Духовни лек: 1. Слободно вежбање хришћанских влрина: Строги пост, молитва и дела милосрдна. 2. Складне делатности у богољубљу и човекољубљу, старање о ближима, особито деци, болеснима, старима и одбаченима. 3. Упражњавати евангелски идеализам 4. Трпељивост 5. Усрећујуће, честе исповести.

МРЗОВОЉНИК - ΑΠΑΣΙΟΔΟΞΟΣ

Тип пенитента „ Чарли Чаплин“

Овај мрзовољник је велики незадовољник и још већа кукавица. „Аристарх“, како се каже за сурово строгог критичара свега. Архилицемер. Велики расипник дарова Божијих из несмирења и неспособности да се усредоточи на Бога и да сазрцава. Циничан противник вере. Особито се окоми на свештеника светог живота и бије га најнемилосрднијим ударцима, нарочито ако му је помагао или се заинтересовао за њега. (Саветујем свештенику опрез и велику дистанцу).

Духовни лек: 1. Милостивост је најбољи противотров охолој надмоћи над ближњима. 2. Ширење светописамских и светопредањских видика и знања 3. Да делатно воле и да њега љубе. Да буде слободан и неспутан те и широкогруд у покајању, док Бог не опрости грех.

ЦРНОМАГИЈАШ - ΜΑΓΟΣ

Тип пенитента „Хитлеро-Лењин“

Реформаторско-протестантски дух, луд за побуном и који жуди за рушењем, те и уништавањем. Ни са ким од људи нема заједницу. Онемогућава ближње мислећи да ослобађа себе. Окрутан, нескроман, непопустљив, немилосрдан црномагијаш.

Духовни лек: 1. Вера православна. 2. Самодисциплина. 3. Православни идеализам. 4. Строго поштење.

ИЗОПАЧЕНИК - ΑΝΩΜΑΛΟΣ

Тип пенитента „Фројд-Маркс“

Егзхибициониста са позом детињасте уображености и хвалисавости. Наговештај ћудљиве нестабилности. Миг узлетања из сигурне наде до суноврата у екстремни песимизам. Потајни тип садистичке окрутности. Настран, екстравагантан. Похлепан и грамзив. Етички потпуно изопачен. Тип немирне савести.

Духовни лек: 1. Духовно јунаштво.2. Високе норме хришћанске етике. Вежбати благост и племенитост. „Истина ће вас ослободити“Јн 8,32. 3. Непрестано се молити за праве ствари живота у Христу и много радити. 4. Гостољубље незаборављати. 5. Неговати братство и пријатељство . 6. Редовно давати одушка жудњи за заједницом. 7. Одваљивање камена са срца.

РАСИПНИК - ΑΣΩΤΟΣ

Тип покајника „Лењиви расипник“

Сва стваралачка машта му постаје самообмана. Заробљеник је непромишљених закључака и онај који верује у варке, чулне обмане. Трагач за илузорним. Сањар о добитку на лотоу или другом срећном стицају прилика. Моћ даровитости му се изопачује у расипништво и губитништво. Са жарком жељом је за надмоћи над свима и цртом велике окрутности из страха. Овај карактер се изопачује у труљењу али и у жалости која пориче богодану привлачност покајника. Самоугађалац, хедониста, у сваком погледу. Лењи расипник. Прелашћеник.

Духовни лек: 1. Усредотечење на ред, прихватање моралних ограда.2. Свесно подстицање свесности да се ради . 3. Похађање креативне школе смеха и хумора. 4. Неговање братства и пријатељства.5. Телесна хигијена и косметика.

Чистоћа и прање тела, одећа и обућа, здрав стан, чисти ваздух, телесно кретање, спорт и гимнастика. Све ово уз велику препоруку. 6. Редовна молитва као пиродан излив вере. 7. Молитва на бројанице, Молитва Исусу, која не само да обухвата васцео свет и личне потребе, већ се успиње до деветог неба.

ЛИЦЕМЕР - ΥΠΟΚΡΙΤΗΣ

Тип пенитента „Краљица Викторија“

Љути критичар свега и свих, веома је духовно ограничен и поврх тога врхунски лицемер. Викторијанац. Пун страха да не погреши а греши, увек тако што одустаје од духовног усавршавања и онемогућава свој духовни развој. Тврдоглав. Понекад има лакомост за новотарије. Вера му може бити врло субјективна па на тај начин протестантска, осећајна, а није обухваћена и утемељена у духовном уму. Не слуша ни оца ни мајку, не слуша духовника, потпуно је кратковид и слеп за стварности око себе, и у себи. Прогонитељ људи, ако је послодавац засипа их непромишљеним отказима. Безосећајан. Хладан крвник. Шкрт и лаком. Ускогруд и ситничав. Качовек, без расуђивања и без равнотеже.

Духовни лек: 1. Трпељивост 2. Свакодневно вежбање у стицању јасног расуђивања. 3. Вера у вечну будућност, вера у будући живот. 4. Вежбање добрих намера. Нучити да даје и да прима. 5. Строгост у правичности да ублажи хришћанском милостивошћу. 6.Ослобођење од свега што спутава врлине.

НЕРВОЗАН - ΑΓΧΩΜΕΝΟΣ

„Де Сад – пушкиновски“ тип покајника

Човек без смисла. Човек без циља, без сврхе. Намћор сталних промена. Веома раздражљив, нервозан, неразуман и тврдоглав. Преплави га малодушност, депресија, потиштеност, бес, раздражљивост, те постаје још већи неуростеник. Често под туђим утицајем. Осорни наметљивац осцилије од крајности до крајности.

Духовни лек: 1. Самосавлађивање 2. Прихватити ограде које поставља заједница. 3. Вежбати се даноноћно у страхопоштовању Бога, љубави према ближњима и у самопоштовању. 4. Развијати сусретљивост према свим људима. 5.

Покајничко сећање на своје срамоте . 6. Здрав осећајни живот. Дивљење Лепоти Божјој и чежња и љубав за њом. 7. Унутраша и спољашња финоћа. Одгајање Лепоте у себи.

НЕРОН ΝΕΡΩΝΑΣ

Тип покајника „Нерон - војвоткиња од Виндзора“

Тврдоглави самовољник. Онај који занемарује општу узбуну на опасност.

Одважни лудак постаје охоли и параноидни Ирод. Он је пун неисцељеног страха,

од демона, који га растачу. Окрутан садиста према себи. Гробар своје среће и среће својих ближњих.

Духовни лек: 1. Много рада и обавеза, те и много одговорности. 2. Неговати осећање самилости и атмосферу пријатности, те и хришћанску радост, мир и задовољство с мером. 3. Оплеменити одлучност дивље воље љубављу – жртвом. 4. Велики први закон успона: дуготрајно, стрпљиво зрачење пријатности.

СЕБИЧАН - ΦΙΛΑΥΤΟΣ

Тип пенитента „Клатно“

Несталан колебљивац пун немира. Осцилује од једне до друге активности. Распршује се као спреј. Непоуздан и врло нелојалан. Себичан, себичан и себичан! Но, преосетљив солипсиста.

Духовни лек: 1. Лакоћа у души, смирење и благост. 2. Побуђивати увек сигурну наду у којој је спас. 3. Много пријатеља, браће и сестара и људи уопште – односно умножење љубави.

ЕГОИСТА - ΕΓΩΙΣΤΗΣ

„ Хесеова деца“

Самоугодљивац, неумерен је у уживањима, те и поплављеног ума сладострашћем је овај Псеудо-Хесеов син или кћер. Пориче здрав разум и праву веру и одаје се лукавштинама и препреденовсти. Велика варалица. Уз то и лена буба. Пипав, спор у раду. Веома себичан. Егоиста на преопаком путу.

Духовни лек: 1. Умереност у свему. 2. Стваралачки приступ покајању. 3. Покајање тела. Православни народни борилачки спортови, мачевање, пливање и атлетика. 4. Духовно усавршавање по еванђелским врлинама. 5. План како да не доноси неодговорне одлуке.

ПРЕЛАШЋЕН - ΠΛΑΝΕΜΕΝΟΣ

Глина, иловача

Сањалица устоличена у царству летаргије и лености. Човек без смисла за етику. Живи у свету обмана и потпуно губи везу са трезвеном стварношћу.

Духовни лек: 1. Молитва, пост и милосрдна дела. 2. Пробудити и сачувати далековидост духа и прозорљивост. 3. Здраво расуђивање о људима и приликама. 4. Вежбати се у превазилажењу преосетљивости на упечатке, идеје и поступке ближих . 5. Одлука побољшања.

УНЕСРЕЋИТЕЉ - ΚΑΚΟΠΡΟΑΙΡΕΤΟΣ

Чаробњак демагог

Овај унесрећитељ ближњих и себе је егоцентрик, но , веома је интровертиран. Пун је гнева, свађе, пакости и злонамерних поступака. Скандал, блебетање; за њега посластица! Крволок-садиста у деструкцији.

Духовни лек: 1. Саосећање са онима који пате 2**.**“Смирись гордый человек” Достојевски против Ничеа: Човече буди горд и срећан! 3. За контролу гнева уписати школу за хумор. 4. Крајња приврженост буђењу топлог срца и суза покајања. 5. Одвраћање од греха.

КРИВОБОГ - ΕΓΩΛΑΤΡΗΣ

Охоли егоцентрик

Егоцентрични чудак који је умислио да је један од богова са Олимпа , односно кривобогова. Овај жртвује самом себи, чак и најдраже, пријатеље и браћу.

Ташт је и лицемеран. Шкртац који из страха да не буде губитник једном седмично обавља велику нужду. Овај гордоумни „покровитељ“ веома унесрећује. Умире у нужнику, као Арије.

Духовни лек: 1. Самилост, благост! 2. Православни одбрамбени спортови, мачевање, бокс, атлетика, ногомет.

СВАДЉИВАЦ - ΦΙΛΟΝΙΚΟΣ

Хичкок-Кастро покајник

Веома сујетан и тврдоглав свадљивац настоји да увек влада и управља. Раздражљив и нетрпељив. Безосећајан у личним односима. Расипник свог гордог срца је и веома неуравнотежен.

Духовни лек: 1. Обуздавање. Узде реда, рада и стеге. 2. Молитвено правило. 3. Честа искрена исповест и духовни разговори. 4. Усредоточење само на један духовни задатак.

ШКРТАЦ - ΤΣΙΝΓΚΟΥΝΗΣ

Гетеов изданак

Параноидно опрезан, ускогруд и велики лицемер је овај Псеудо-Гете. Лакоми шкртац и ситничави дух. Женски критичан према ближњима, а уз то и веома ограничен. И још онемогућава самога себе. Без смисла је за предузимљивост. Од дрвећа не види шуму.

Духовни лек : 1. Неосуђивање, благонаклоност и стрпљивост. 2. Широки погледи на све. 3. Смисао за пустоловину срца и духа. Тражење изласка из лавиринта.

НЕМОРАЛАН - ΑΝΗΘΙΚΟΣ

Несрећан човек

Лен и без циља. Брбљив мудрац који избегава сваки целисходан рад. Беспомоћан, лошег расположења и вазда разметљив расипник властите само-допадљивости. Лаком и љубоморан. Тип без морала. Заиста несрећан.

Духовни лек: 1. Гнушање над грехом. Надзор над осећањима. 2. План живота и план рада. 3. Духовна гледања ваља охрабривати. 4. Срце да буде радно способан орган, а не тек осећајна одушка. 5. Жеље и јаке емоције ваља кротити да би постале стваралачке. 6. Дом. Кућа. Породица. Живот на селу.

ХИСТЕРИК - ΥΣΤΕΡΙΚΟΣ

Тип пенитента „Софија Лорен“

Безличан себичњак који је обузет материјалним богаћењем. Стећи велику имовину и сигуран положај. Нетрпељиви критичар бољих од себе и свих осталих, осим себе. Хистерик који унесрећује. Лопов високих положаја у заједници. Често ограничен. Упечатљив пример негативне селекције у Цркви и заједници.

Духовни лек: 1. Да се руководи духовним умом и одбаци заокупљеност практичним проблемима. 2. Јасне мисли. Уз проницање еванђелске мисли може постићи све што жели. 3. Подстаћи „диспозицију“ за кајање.

БЕСЦИЉАН -ΑΣΚΟΠΟΣ

Ветар неодлучности или „Махатма Ганди“

Овај „будистички“ учитељ вели: Рађање је бол, болест, смрт. Све је бол.

Бол је врхунско начело. Тип без сврхе и непостојећег циља. Овај Псеудо-Ганди не може да се одлучи на који пут да пође. Непрестано започиње и започето напушта. Мах без целовитости и завршавања дела. Чамац без весала. Веома, веома незадовоњан.

Духовни лек: 1. Увид у властиту несигурност. 2. Дати сноп Васкрсне светлости да би се постигла духовна независност , односно расуђивање. 3. Препустити се властитој покајној плими и осеци. 4. Благе духовне вежбе самосавлађивања. (Забрањује се строги аскетизам!) 5. Непрестано читати Псалме, јер то проветрава угушеника.

ЗАНЕСЕЊАК - ΟΥΤΟΠΙΣΤΗΣ

Тип пенитента „Ђузепе Верди“

Занесењак властитих теорија о напредовању. Тип који искључује свако друго мишљење. Суров према себи и ближњима. Овај паликућа, глув је и слеп за свако упозорење и притицање у помоћ. Груб критичар свега и сваког.

Духовни лек: 1. Покајнички, кисело-горки смех; онај ругачки према себи, те и занос, подстицај, одушевљење покајањем. 2. Радосна туга, хармолипи. 3. Чаролија здравог смеха, особито на властити рачун.

МРЗИТЕЉ - ΜΙΣΑΝΘΡΩΠΟΣ

Трагач длаке у јајету

Претерано критичарско кевтало. Тип Обломова. Самопопустљив, себичан и ташт самомучитељ. Увредљив, тврдоглав. Лицемерно побожан. Скрупулант или верски лудак. Пије крв духовнику на „сламчицу“. Лови га у духовничким грешкама. Свађалица која не попушта. Треба га спречити да буде примљен у манастир. Не може да опрости. Зловољан и духовно ометен тип. Мрзи људе и сав живи свет.

Самоискључен из заједнице.

Духовни лек: 1. Духовна стража и вежбање радости и смирења. 2. Достојанственост. 3. Чување духовног мира и равнотеже. 4. Берксонова философија радосне душе која се огледа у виталном елану Свемира. 5. Апостол радости, св. Серафим Саровски. 6. Виктор Франкл: „Бог подсвести“ и друга његова дела.

СРЕБРОЉУБАЦ - ΦΙΛΑΡΓΥΡΟΣ

Ватрени саморушилачки веледух

Свадљивац који од пријатеља прави непријатеља. Издајник Јуда Искариотски. Среброљубац.

Духовни лек: 1. Даноноћно здраво, трезвено кајање које води у блаженство, али и у овоземаљску утеху звану успех. 2. Бити само грешник који се каје и ништа друго. 3. Ако је имућан, давати милостињу по благослову хагиотерапеута ако је имућан.

СЛАДОСТРАСНИК - ΦΙΛΗΔΟΝΟΣ

Светитељ лепе књижевности Ф. М. Достојевски

Непромишљени и веома немирни карактер. Безобзиран према ближњима. Изгара у жељи да дође до новца и славе. Иде ка слави покоравајући све на путу. Велики сладострасник. Чулна уживања су му главна. Идолопоклоник моћи, богатства и материјалног згртања.

Духовни лек: “Смирись гордый человек” 2. Развити огњену, горућу хришћанску љубав и верност према Богу и ближњима. 3. Родити благост у срцу. 4. Духовна самообнова или самоусавршавање.

НЕОДГОВОРАН - ΑΝΕΥΘΥΝΟΣ

Француски импресиониста или окултиста

Човек обмана и самообмана. Верује у маглу и у нестварно. Одемоњен тип. Сушта је површна несталност. Све што такне напушта. Лен, размажен и мекопутан. Неодговоран. Кукавица. Себичњак који не држи реч као светињу.

Духовни лек: 1. Еванђелска стега, трајни живот у вери и радна рутина по преподобном Бенедикту Нурсијском. 2. Одрицање од претераних задовољстава, али да не постаме аскет. 3. Тигрови се не држе на ланцу. Скидање ланца. 4. Да се науче љубави. Да вежбају да дају и примају љубав. 5. Хришћански хероизам као идеал. Бити храбар у вери.

ПРЕПРЕДЕЊАК - ΠΟΝΙΡΟΣ

Онај који чека Други долазак

Не служи се даром расуђивања. Нестрпљивац. Може да се изопачи у лукавог препредењака. Избегава одговорност и хита према привременом, али и вечном циљу. Понекада га сурвава грех хладноће срца, одбојност и себичност.

Духовни лек: 1. Стрпљива трпељивост. 2. Не убрзавати откуцаје времена. 3. Сазрцавати врлину чекања и чекати.

САМОУБИЦА - ΑΥΤΟΧΕΙΡΑΣ

Падач на дно

Тврдоглавац иде својим утабаним погрешним путем и трпи последице својих омиљених грехова, од којих је најважнији недушекорисни, неспасенски циљ. „Дно дна“ је потпуно без смисла за хришћанску добру меру. Екстремни оптимиста се сурвава у најдубље очајање. Несумњиво, самоубица.

Духовни лек: 1. Духовни аспирин: одговорност према Богу, браћи и свему живом и неживом. 2. Покајање до потпуног ослобођења. 3. Умереност. Мера у уживањима и прегалачки или стваралачки рад.

НЕПОГРЕШИВ - ΑΛΑΘΗΤΟΣ

Тескобник

Немилосрдан и охол, безосећајан према брату. Своје бреме пребацује управо на плећа брата и захтева да му он буде теглећа животиња. Увек супротстављен према еванђелским врлинама савету и критици. Овај тип је непогрешив и непреварљив, те и непопустљив, а није римски папа.

Духовни лек: 1. Саосећање са онима који пате, болују или страдају. Права снага је увек у „немоћи“ односно у хришћанској благости. 2. Да опрости и да му се опрости. 3. Хумор. 4. Корисне делатности и стваралаштво. Оно ће га спречити да се окрене против Бога и себе у горчини гнева. 5. Обнова срушене равнотеже.

СЛАБИЋ - ΜΑΛΘΑΚΟΣ

Дипломат који се увек слаже

Попустљив свему и свачему. Неодлучан, колебљив. Потпуно губи мир и постаје „нервозна-несталност“. Слабић који цвокоће пред будућношћу.

Духовни лек: 1. Неповредиво поштење и духовнодушевна целовитост. 2. Добар суд заснован на Светом писму и светим оцима, сачуван од непријатељских утицаја, те и масовног мишљења. 3. Одбацивање жеље за миром по сваку цену, јер је та жеља искушење потив победе која је најсветији хришћански циљ. 4. Еванђелска блаженства, уз мудро усвајање.

УНИШТАВАЛАЦ - ΚΑΤΑΣΤΡΟΦΕΑΣ

Бранилац у опасности

Покровитељ, заштитник надвладава све и пркоси. Плен је гнева, љубоморе, похлепе и мржње. Штеточина. Уништава све. Његова духовна мрачнина постаје идеолошки песимизам. Ужива у надмоћи да од пријатеља прави непријатеље. Велике невоље доноси ближњима и даљњима. Воли да се свађа. Кверулант. Радо потказује.

Духовни лек: 1. Избегавати грешне мисли и дела, те развијати племените хришћанске врлине. 2. Усвајати трпељивост и стрпљивост; опуштање, радост и уживање са мером.

ГРАБЉИВАЦ - ΑΡΠΑΓΑΣ

Чеховљева со земље

Горд и надмоћан. Кривобог самопоклоник. Клања се свом одразу у огледалу. Веома строг и неправичан, па и немилосрдан. Опатуљен грехом. Преосетљив сујетник. Пун похлепе и страховања од губитка. Грабљивац.

Не мисли на туђе добро.

Духовни лек: 1. Постојаност у љубави. 2. Дар самоиспитивања и одмерености. 3. Непрестано, благодатно, покајно расположење. 4. Возити своју лађу даље од звезда, до анђелског света, до Неба. 5. Од Бога молити само оно што је у стању да Богу да.

ХРИСТОУБИЦА - ΧΡΙΣΤΟΚΤΟΝΟΣ

Апис и „Црна рука“

Гордоумно умишља да је запостављен, погрешно схваћен и прогоњен. Непостојан, суров и безобзиран. Овај параноидни Ирод је и свађалица, веома ситничава. Превратник. Злочинац, краље- или цареубица. Христоубица. Занесењак опасних идеја. Сатаниста.

Духовни лек: 1. Духовни надзор над живим вулканом у нарави. 2. Вежбати несамоуништавање духовног здравља и васкресавање духовног срца. 3. Контрола вулкана гнева. 4. Умеће сазрцавања.

ОСВЕТОЉУБАЦ - ΕΚΔΙΚΗΤΗΣ

Тип покајника „Лаза Костић“

Безобзиран и узносит у жељи за влашћу. Хладан, одбојан и немилосрдан архигрешник. Нетрпељиви егоиста који се опире свакој критици. Он не може да опрости и осветољубив је. Пакостан. Склон је рушилачким заверама и плановима. Крајње је безобзиран.

Духовни лек: 1. Морална одговорност и поштење. 2. Племенитост против егоизма и трпељивост против сујете. 3. Основно образовање у вежбању смирења и хришћанског достојанства.

ВАРАЛИЦА - ΑΠΑΤΕΩΝΑΣ

Varalica

Неискрени превртљивац који вара себе и ближње. Лукав тип грешника. У свему непоуздан. Уз то је још у сталним променама, те у свему непоуздан. Једна игра замењује другу. Сладострасник.

Духовни лек: 1. Висока еванђелска етика и владање у покајању.2. Лагање исповедити, а украђено вратити. 3. Еванђелски избор животног циља и одлучност да се више не греши. 4. Вежбање у обуздавању маште, жеље и сладострашћа. 5. Савестан рад и молитва уз високе духовничке мере надзора.

ОГОРЧЕН - ΠΙΚΡΑΜΕΝΟΣ

Коперниковац

Нетрпељив грешник уских, сужених видика, веома својеглав и нетрпељив. Љути критичар идеја, владања и деловања ближних. Скрупулант. Песимизам му додатно сужава духовни видокруг. Батрга се у паучини обмана. Мрзи и суров је према онима који га одбацују. Огорчен према онима који не прихватају његова крута схватања. Тип грешника који има најдубље неповерење према истинама вере, светим догматима.

Духовни лек: 1. Смисао за тиху радост и веселост. 2. Смех против зла. Хумор. 3. Умносрдачна молитва на усном вербалном нивоу. Умносрдачна молитва је најплодније дрво врлина.

САЊАЛИЦА - ΟΝΕΙΡΟΠΟΛΟΣ

Маг Микеланђело

Сањалица која се ваљушка у прелести, у обманама. Верује у игре на срећу. Коцкар је. Занесењак је астрологије, магије и других демонских наука. Верује у судбину. У коб. Походи све врачаре у ближој и даљој околини. Проучава сатанизам. Телесне ужитке задовољава до екстазе и до гађења, те и прекомерности сваке врсте.

Духовни лек: 1. Све је слободно, али није све на корист. Умереност, суздржаност, али не и забране. 2. Општекористан, побожан живот и ред у свему. 3. Разборито размишљање, сазрцавање и еванђелско просуђивање.

МАШТАР - ΦΑΝΤΑΣΙΟΚΟΠΟΣ

Као Бранко Радичевић

Следи жеље срца свога и занемарује своје вечно спасење. Пада под демонски утицај и безобзир према ближњима. Маштања распојасаност нагона и телесних порива. Та маштања преплављују његова делања, али и од-догађања (акције). Његово срце не влада његовом главом. Празноверан је он кривоверац. Ако је јеретик, онда је необуздан у телесним похотама.

Духовни лек: 1. Покајање 2. Самоконтрола. 3. Циљане хришћанске врлине и одређена Блаженства. 4. Обуздавање које отвара све тајне одаје душе

* Гете: „Исповест нису нипошто смели одузети човеку“. Цитат I. Langbehn, Der Geist des Genzen, Freiburg, Бр.92 стр.203
* Скрупулант је веома строге савести која пати од неоснованог страха пред могућности греха. Ради се о суженој савести која у паници види грехове и потребу строгог покајања када је то потпуно неосновано. Скрупулозност је духовна сметња. Здрав тип скрупуланта је онај претежно разложне природе, те и онај који не само верује у правду Божију, него и у Божију очинску љубав и милосрђе.
* „Увек се развијај, увек ходај, увек напредуј. Немој заостајати за браћом, немој се враћати, немој ићи странпутице...Боље иди и као хром него као луталица“ Свети Аугустин Хипонски, Sermo 189.18; „Што год је у заповестима тешко, љубав чини да буде лако“ Sermo 16,1